b'\n_START_ARTICLE_\nDorset\n_START_PARAGRAPH_\nDorset (arhai\xc4\x8dno Dorsetshire) je ena od 48 tradicionalnih grofij s 744.041 prebivalci, ki \xc5\xbeivijo na povr\xc5\xa1ini 2655 km\xc2\xb2 in je ena od 77 nemetropolitanskih grofij v jugozahodni Angliji s 412.905 prebivalci in povr\xc5\xa1ino 2542 km\xc2\xb2._NEWLINE_Obmo\xc4\x8dje se samo delno prekriva z zgodovinsko grofijo Dorset._NEWLINE_Upravni center Dorseta je mesto Dorchester, ki je na jugu.\n_START_SECTION_\nGeografija\n_START_PARAGRAPH_\nDorset je v jugozahodni Angliji. Na severu meji na Somerset in Wiltshire, na vzhodu na Hampshire, na zahodu na Devon, na jugu je naravna meja Rokavski preliv._NEWLINE_Za Dorset so zna\xc4\x8dilne apnen\xc4\x8daste visoke planote severnega in ju\xc5\xbenega Dorseta, ki se raztezajo tudi na sosednji Wiltshire. Med njima le\xc5\xbei trikotna ravnica pe\xc5\xa1\xc4\x8deno-glinastih tal. To obmo\xc4\x8dje na zahodu odmakata reki Frome in Piddle, na vzhodu pa reki Avon in Stour.\n_START_SECTION_\nZgodovina\n_START_PARAGRAPH_\nDorset je naseljen od prazgodovine, o \xc4\x8demer pri\xc4\x8dajo arheolo\xc5\xa1ke najdbe iz neolitika prek bronaste do \xc5\xbeelezne dobe. Pod Rimljani je bil Dorchester eno pomembnej\xc5\xa1ih mest. Pozneje je postalo del Kraljevine Wessex. V za\xc4\x8detku 19. stoletja je bil Dorset kraj borcev za delavske pravice \xe2\x80\x93 tolpuddlski mu\xc4\x8deniki.\n_START_SECTION_\nGospodarstvo\n_START_PARAGRAPH_\nRazen mest Bournemouth in Poole na jugovzhodu je Dorset v glavnem kmetijsko obmo\xc4\x8dje. Po apne\xc4\x8dasti visoki planoti so velike kmetije, ki se ukvarjajo s pridobivanjem mleka in vzgojo je\xc4\x8dmena. Na me\xc5\xa1anem pe\xc5\xa1\xc4\x8deno-glinenem terenu so kmetije manj\xc5\xa1e in se ukvarjajo s perutninarstvom in svinjerejo. Ob gozdarstvu so pomembni tudi kamnolomi; portlandski kamen in purbe\xc5\xa1ki marmor. Dorset ima enega redkih preostalih rudnikov kaolina, ki je pomemben za kerami\xc4\x8dno industrijo._NEWLINE_Pri vasi Kimmeridge na obali je nekaj nafte in zemeljskega plina._NEWLINE_Turizem ima vse ve\xc4\x8djo vlogo v gospodarstvu Dorseta, posebej v obalnih mestih Bournemouth, Poole in Weymouth. Bournemouth je znan kot pode\xc5\xbeelsko mesto \xc5\xbee od leta 1879. Jurska obala (obalni pas od Dorseta do vzhodnega Devona) je bila zaradi veli\xc4\x8dastnih klifov leta 2001 uvr\xc5\xa1\xc4\x8dena na Unescov seznam svetovne dedi\xc5\xa1\xc4\x8dine. _NEWLINE_Bournemouth in Poole imata nekaj industrije; opekarna, keramika, elektronika, metalurgija, farmacevtska podjetja, kemikalije.'